I UFO in Ladinie e in Friûl
Ai furlans ur àn volûts passe 13 agns par otignî de RAI chel scjaput di minûts di trasmissions in lenghe furlane che si sintin ogni tant ae radio: 25 in dì, dal lunis al vinars, par sei precîs. Une miserie, massime se si considere che la leç 482/99 no fevele dome di radio, ma ancje di television publiche, dulà che il furlan al è inesistent. E o sin daûr a cjacarâ di programs, e no di informazion. Al samee, di fat, che dome ipotizâ un Gr o un Tg par furlan al fasi vignî il mâl de urtie a chei di Viale Mazzini. Segnâi de politiche sul teme (cumò, come prime)? Zero. De cuistion no i free nuie a di nissun. Come ancje no i free a di nissun dal ridimensionament continuât che e subìs la sede RAI di Udin.
Dute une altre musiche, invecit, chê che si scolte des frecuencis radiofonichis e televisivis de RAI Ladine di Bolzan. Lis gnovis positivis a son fintremai dôs. La prime e je epocâl: la redazion ladine, metude adun di 9 di lôr (sì, o vês let just!), e varà un so cjâf redatôr, tant che lis redazions taliane e todescje. Cun di plui i ladins a doplein la lôr presince inte informazion televisive, cuntun gnûf Tg cuotidian di 10 minûts, che al sarà metût in onde aes 10 di sere. Chest si zontarà al Tg che al va in onde ogni dì tor lis vot di sere. Cun di plui e sarà insiorade ancje la part di programs televisîfs.
Ladins UFO, in sumis? Sì, tal sens che i politics tirolês a lavorin pardabon. Pai nestris, invecit, la peraule si scuen scrivile in piçul: “a ufo”.
fur_Latn fur_Latn fur_Latn fur_Latn